ເກົາຫລີເໜືອ ຖອນຂໍ້ສະເໜີໃຫ້ ທູດພິເສດສະຫະລັດ ໄປເກົາຫລີເໜືອ
ສະຫະລັດ “ຮູ້ສຶກ​ປະຫລາດ​ໃຈ ແລະ​ຜິດ​ຫວັງ” ​ນໍາ​ການ​ຕັດ​ສິນ​ໃຈ ຖອນຂໍ້ສະເໜີໃຫ້ ທ່ານ Robert King ໄປເຈລະຈາເລື້ອງ ການປ່ອຍໂຕທ່ານ Kenneth Bae ນັ້ນ.
ກະຊວງການຕ່າງປະເທດສະຫະລັດ ກ່າວວ່າ ເກົາຫລີເໜືອໄດ້ ຖອນຂໍ້ສະເໜີຂອງຕົນ ທີ່ອະນຸຍາດໃຫ້ທູດພິເສດຂັ້ນສູງຂອງ ສະຫະລັດ ໄປຢ້ຽມຢາມກຸງພຽງຢາງໄດ້ ເພື່ອເຈລະຈາກ່ຽວກັບ ການປ່ອຍໂຕ ຊາວເກົາຫລີ-ອາເມຣິກັນ ທີ່ຖືກກັກຂັງຢູ່ນັ້ນ ໂຄສົກຍິງ ກະຊວງການຕ່າງປະເທດ ສະຫະລັດ ທ່ານນາງ Marie Harf ກ່າວໃນວັນສຸກວານນີ້ວ່າ ສະຫະລັດ “ຮູ້ສຶກ ປະຫລາດໃຈແລະຜິດຫວັງ” ນໍາການຕັດສິນໃຈດັ່ງກ່າວຂອງ ເກົາຫລີເໜືອ ແລະມີຄວາມເປັນຫ່ວງທີ່ສຸດ ກ່ຽວກັບສຸຂະ ພາບຂອງທ່ານ Kenneth Bae ຜູ້ຖືກກັກຂັງຢູ່ນັ້ນ ທູດພິເສດຂອງ ສະຫະລັດ ທ່ານ Robert King ໄດ້ມີກໍານົດຈະເດີນທາງອອກຈາກໂຕກຽວ ໄປຍັງນະຄອນຫລວງພຽງຢາງ ໃນວັນສຸກວານນີ້ ເພື່ອຮຽກຮ້ອງໃຫ້ທາງການເກົາ ຫລີເໜືອ ປ່ອຍໂຕ ທ່ານ Bae ບົນພື້ນຖານຂອງມະນຸດສະທໍາ ທ່ານ Bae ຊຶ່ງເປັນນັກສອນສາສະໜາຄຣິສ ອາຍຸ 44 ປີ ໄດ້ຖືກຈັບ ຫລັງຈາກເຂົ້າໄປ ໃນ ເກົາຫລີເໜືອ ໃນນາມຄົນນໍາທ່ຽວເມື່ອເດືອນພະຈິກປີກາຍນີ້ ຕໍ່ມາທ່ານໄດ້ຖືກຕັດສິນວ່າ ມີຄວາມຜິດ ໃນຂໍ້ຫາພະຍາຍາມໂຄ່ນລົ້ມລັດຖະບານເກົາຫລີເໜືອ ແລະໄດ້ຖືກ ຕັດສິນໂທດໃຫ້ຖືກກັກຂັງ ຢູ່ຄຸກສັບພະທຸກ 15 ປີ ຄົນໃນຄອບຄົວຂອງທ່ານ Bae ກ່າວວ່າ ສຸຂະພາບຂອງທ່ານກໍາລັງຊຸດໂຊມລົງຢ່າງໄວ ມີລາຍງານວ່າ ທ່ານໄດ້ຖືກຍ້າຍອອກຈາກສູນສັບພະທຸກ ໄປຢູ່ໂຮງໝໍຄຸກ ຫລັງຈາກໄດ້ເສຍນໍ້າໝັກໄປຫລາຍກວ່າ 23 ກິໂລ ເກົາຫລີເໜືອ ໄດ້ກັກຂັງຊາວອາເມຣິກັນ ຢ່າງໜ້ອຍຫົກຄົນ ນັບຕັ້ງແຕ່ປີ 2009 ມາ ຊຶ່ງ ທັງໝົດໄດ້ຖືກປ່ອຍໃຫ້ກັບມາບ້ານ ກ່ອນໄດ້ຮັບໃຊ້ໂທດເຕັມກໍານົດ ສ່ວນໃຫຍ່ໄດ້ຖືກປ່ອຍໂຕ ຫລັງຈາກການຢ້ຽມຢາມຂອງຊາວອາເມຣິກັນທີ່ສໍາຄັນ ຮວມທັງອະດີດປະທາ ນາທິບໍດີ Jimmy Carter ແລະ Bill Clinton